A BIZOTTSÁG HATÁROZATA
(2005. február 2.)
a pisztrángok vírusos vérfertőzése (VHS) és a pisztrángfélék fertőző vérképzőszervi elhalása (IHN) nevű halbetegségek közül egy vagy több tekintetében mentes övezetek és mentes halgazdaságok jegyzékének létrehozásáról szóló 2002/308/EK határozat I. és II. mellékletének módosításáról
(az értesítés a B(2005) 188. számú dokumentummal történt)
(EGT vonatkozású szöveg)
(2005/107/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelvre (1) és különösen annak 5. és 6. cikkére,
mivel:
(1)
A 2002/308/EK bizottsági határozat (2) bizonyos halbetegségekre vonatkozóan meghatározza a mentes övezetekben és a nem mentes övezetekben lévő mentes halgazdaságok listáját.
(2)
Franciaország egyes, a területén lévő övezetekre vonatkozóan benyújtotta a mentes övezetek státuszának megszerzéséhez szükséges, a VHS-re és az IHN-re vonatkozó indoklásokat. A beadott dokumentáció igazolja, hogy ezek az övezetek megfelelnek a 91/67/EGK irányelv 5. cikke követelményeinek. Ezek ennélfogva megfelelnek a mentes övezetek státuszára vonatkozó követelményeknek, és ezekkel a mentes övezetek jegyzékét ki kell egészíteni.
(3)
Dánia, Franciaország és Olaszország egyes, a területén lévő halgazdaságok esetében benyújtotta a nem mentes övezetekben található mentes halgazdaságok státusza megszerzéséhez szükséges, a VHS-re és az IHN-re vonatkozó indoklásokat. A beadott dokumentáció igazolja, hogy ezek az övezetek megfelelnek a 91/67/EGK irányelv 6. cikke követelményeinek. Ezek ennélfogva megfelelnek a nem mentes övezetben lévő mentes halgazdaság státuszára vonatkozó követelményeknek, és ezekkel a mentes halgazdaságok jegyzékét ki kell egészíteni.
(4)
A 2003/634/EK bizottsági határozat (3) jóváhagyja és felsorolja a VHS, illetve az IHN tekintetében a mentes övezet vagy nem mentes övezetben lévő mentes halgazdaság minősítés megszerzésének céljából a tagállamok által benyújtott programokat. Olaszország bejelentette, hogy az említett határozattal jóváhagyott két programot véglegesítettek. A bemutatott dokumentáció igazolja, hogy egy halgazdaság megfelel a nem mentes övezetben lévő mentes halgazdaság státuszára vonatkozó követelményeknek, és azzal a mentes halgazdaságok jegyzékét ki kell egészíteni, míg egy övezet megfelel mentes övezetek státuszára vonatkozó követelményeknek, és azzal a mentes övezetek jegyzékét ki kell egészíteni.
(5)
A 2002/308/EK határozatot ennek megfelelően módosítani kell.
(6)
Az ebben a határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/308/EK határozat a következőképpen módosul:
1.
Az I. melléklet helyébe ennek a határozatnak az I. melléklete lép.
2.
Az II. melléklet helyébe ennek a határozatnak a II. melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2005. február 2-án.